钦定古今图书集成/明伦汇编/交谊典/第075卷 > 《陪颜使君饯宣谕萧常侍》前人
## 钦定古今图书集成/明伦汇编/交谊典/第075卷 > 《陪颜使君饯宣谕萧常侍》前人

江淮凋瘵后，远使发天都。昏垫宸心及，哀矜诏命敷。
恤民去急传，访旧枉飞舻。外镇藩条最，中朝顾问殊。
文皆正风俗，名共溢寰区。已事方怀阙，归期早戒途。
繁笳咽水阁，高盖拥云衢。暮色生千嶂，秋声入五湖。
离歌犹宛转，归驭已踟蹰。今夕庾公意，西楼月亦孤。